*Za ostale upotrebe, v. Adele (razvrstavanje).*

 *Za ostale upotrebe, v. Adel.*

**Adel Lori Blu Adkins** (engl.  rođena 5. maja 1988.), poznatija pod svojim scenskim imenom **Adel**, engleska je pevačica i kompozitor. Godine 2009, Adel je osvojila dve Gremi nagrade; za najboljeg novog izvođača, kao i za najbolju žensku vokalnu izvedbu godine. Sa osvojenih šest nagrada — za album godine, pesmu godine, kompoziciju godine, najbolje pop izvođenje, pop vokal i najbolji spot — Adel je postala apsolutna pobednica dodele Gremi nagrada 2012. godine.

Adel je privukla pažnju *XL-Recordings*, nakon što je postavila tri demo pesme na Majspejs, te je kasnije i potpisla ugovor sa tom izdavačkom kućom. Od svog prvog albuma,  *19*, dobila je mnogo pohvala i pozitivnih kritika, a album se popeo na prvo mesto i osvojio trostruki platinasti sertifikat u Ujedinjenom Kraljevstvu.

Svoj drugi album,  *21*, Adel je izdala 24. januara 2011. godine u Ujedinjenom Kraljevstvu i 22. februara u SAD. Album je postigao veliki komercijalni uspeh i sa 208.000 kopija u prvoj nedelji u Ujedinjenom Kraljevstvu zauzeo je prvu poziciju na *UK Albums Chart*, listi albuma rangiranih po fizičkoj i digitaloj prodaji u Ujedinjenom Kraljevstvu.

Nakon nastupa na Brit nagradama 2011. godine, njena pesma *Someone Like You* dostigla je broj jedan na top-listama u Ujedinjenom Kraljevstvu, dok je album takođe dostigao prvo mesto, koje je držao četiri uzastopne nedelje. Pesma se održala kao broj jedan 2 nedelje na Novom Zelandu, te 5 nedelja takođe kao broj jedan u Australiji.

Zvanična kompanija za top-liste objavila je da je Adel prvi živi umetnik čija su se dva singla, kao i njena dva albuma našla među prvih pet u jednoj nedelji istovremeno, a to, do tada, niko nije postigao osim Bitlsa 1964. godine. Album 21 proveo je jedanaest uzastopnih nedelja na prvom mestu top-lista u Ujedinjenom Kraljevstvu, što je najduži vremenski period na prvom mestu od strane nekog ženskog izvođača ikada. Prethodni rekord držala je Madona 1990. godine sa svojim kompilacijskim albumom *The Immaculate Collection*, koji je na prvom mestu ostao 9 nedelja. Do sada, u SAD album je proveo ukupno dvanaest nedelja na vrhu liste Bilbord 200, što je najviše nedelja na prvom mestu još od 2000. godine. Takođe, album drži rekord u Ujedinjenom Kraljevstvu kao najprodavaniji u digitalnoj prodaji. Od maja 2011. Adel je vredela 6 miliona funti, što ju je izjednačilo sa Lili Alen i Dafi na 9. mestu na listi najbogatijih britanskih i irskih muzičkih zvezda mlađih od 30 godina.

Biografija
----------

### Detinjstvo

Dana 5. maja 1988, samohrana maloletna majka rodila je Adel Lori Blu Adkins u Totenhemu, London, Engleska. Počela je da peva kada je imala četiri godine i tvrdi da je tada postala opsednuta glasovima. Adel je navela Spajs gerls kao veliki uzor za njenu ljubav i strast prema muzici, navodeći da su one napravile osobu kakva je ona danas.

Sa 11 godina, Adel i njena majka, koja je bila proizvođač nameštaja i organizator aktivnosti za učenje odraslih, preselile su se u Zapadni Norvud, u južnom Londonu, Zapadni Norvud je bio inspiracija za njenu prvu pesmu, *Hometown Glory*, koju je napisala kada je imala 16 godina. Posle selidbe u južni London, zainteresovala se za RnB muziku umetnika kao što su Alija, Destinis čajld i Meri Džej Blajdž.

Adel tvrdi da je jedan od najlepših trenutaka u svom životu doživela kada je imala oko 13 godina i gledala nastup Pink na Brikston akademiji sa pesmom *Missundaztood*. Izjavila je, takođe, da je imala vrstu osećaja kao da je u vazdušnom tunelu, jer nikada nije čula da neko peva tako uživo, te da je bilo neverovatno.

### Karijera

#### Počeci karijere

Adel 2007.
Adel je završila Londonsku školu za izvođačke umetnosti i tehnologiju u maju 2006. godine, zajedno u klasi sa Lionom Luis. Adel kaže da je škola najviše zaslužna za negovanje njenog talenta, iako nije htela da se bavi pevanjem već da traži talente i nadgleda njihov umetnički razvoj. Snimila je tri demo pesme za jedan projekat u školi i dala ih je prijatelju, koji ih je postavio na Majspejs, gde su postale veoma uspešne, što je dovelo poziva od muzičke kuće *XL-Recordings*. Sumnjala je da je ponuda stvarna, jer jedina izdavačka kuća koja joj je bila poznata je *Virgin Records*, pa je povela prijatelja sa njom na sastanak. Nik Hadžet iz *XL-Recordings* preporučuje Adel menadžera Džonatana Dikinsa, a u junu 2006, Dikins je postao njen zvanični predstavnik. Adel je svoju debitantsku pesmu *Hometown Glory*, objavila u oktobru 2007. godine, a postala je prvi dobitnik Brit nagrade u kategoriji izbora kritičara i proglašena je, od strane BBC-jeve ankete muzičkih kritičara, kao najočekivaniji proboj u 2008. godini.

#### Album 19

Adel 2008.
Album  *19* debitovao je na britanskoj top-listi kao broj jedan, a Enciklopedija moderne muzike magazina Tajms proglasio ga je suštinskim *Blue-Eyed Soul* snimkom. Svoj drugi singl, *Chasing Pavements*, izdala je 14. januara 2008. godine, dve nedelje pre svog debitantskog albuma. Najbolji plasman pesme na britanskoj top-listi bilo je drugo mesto, na kojem je ostala četiri nedelje. Adel je bila nominovana za muzičku nagradu Merkuri 2008. godine Osvojila je nagradu *Urban Music Award* u kategoriji najbolji džez akt. Takođe, *Q Awards*, dodelio joj je nominaciju u kategoriji najboljeg novog izvođača, kao i nominaciju u kategoriji za najbolji ženski vokal Ujedinjenom Kraljevstvu. U martu 2008, Adel je potpisala ugovor sa *Columbia Records* i *XL Recordings*, radi njenog probijanja na tržište u SAD, te je krenula na kratku severnoameričku turneju u istom mesecu. Svetsku turneju, *An Evening with Adele*, započela je u maju 2008, a završila u junu 2009. godine. Kasnije je otkazala američku turneju kako bi bila sa bivšim dečkom. Za Najlon magazin u junu 2009. godine rekla je da je pila previše i da je to bio vid osnova njenog odnosa sa tim dečkom. Takođe je izjavila da nije mogla da podnese vreme bez njega, tako da je odlučila da otkaže turneju, izjavivši pritom da ne može da veruje da je to uradila, te da joj se to čini veoma nezahvalno prema publici. U novembru se preselila u Noting Hil, i iselivši se iz kuće njene majke, odlučila je da odustane od pića. Album 19 pušten je u prodaju u SAD u junu, ali do oktobra 2008, bilo je očigledno da pokušaj Adel da se probije na američko tržište nije uspeo. Dana 18. oktobra bila je muzički gostu u emisiji *Saturday Night Live*. Emisija je bila veoma gledana zbog pojavljivanja tada kandidata za potpredsednika SAD, Sare Pejlin. Sa 17 miliona gledalaca, emisija je bila najgledanija u svojih 14 godina prikazivanja, a Adel je izvela *Chasing Pavements* i *Cold Shoulder*. Narednog dana, album 19 našao se na vrhu *iTunes* liste, a na sajtu *amazon.com* dospeo na peto mesto, dok je *Chasing Pavements* ušao među prvih 25 hitova. Na Bilbordovoj listi 200 album je dostigao 11. mesto, što je bio skok od 35 mesta u odnosu na prethodnu nedelju. Od strane Američkog udruženja muzičkih industrija, u februaru 2009. godine, 19 je dobio zlatnu sertifikaciju, a do jula 2009. godine, album je prodat u 2,2 miliona primeraka širom sveta.

U julu 2008. godine, Adel je platila 8000 funti za sliku Stele Vajn u sklopu dobrotvorne aukcije u pomoć *Keep a Child Alive*, dobrotvorne organizacije koja pomaže afričkoj deci i njihovim porodicama koje žive sa HIVom ili AIDSom. Adel je planirala da od Stele Vajn zatraži da naslika portret njene mame i nje. Na 51. dodeli Gremi nagrada 2009. godine, Adel je osvojila nagrade u kategorijama za najboljeg novog izvođača, kao i za najbolju žensku vokalnu izvedbu godine. Takođe je bila nominovana u kategorijama snimak godine i pesma godine. Adel je bila nominovana za tri Brit nagrade u kategorijama najbolji britanski ženski izvođač, najbolji britanski solista, kao i u kategoriji najbolji britanski proboj. Britanski premijer Gordon Braun poslao je zahvalnicu Adel u kojoj je izjavio da u finansijskim nevoljama u kojim se zemlja nalazi, ona svetlost na kraju tunela. Dana 17. septembra 2009. godine, Adel je izvela u Bruklinskoj muzičkoj akademiji, za televizijski kanal VH1, koncert za prikupljanje novca za dobrotvornu fondaciju *„Sačuvaj muziku"*, dok je 6. decembra, četrdesetoominutnim koncertom, otvorila 2. godišnju dobrotvornu fondaciju Džona Majera, koja je održana u Nokia teatru u Los Anđelesu, Kalifornija.

Godine 2010, Adele je dobila Gremi nominaciju u kategoriji za najbolju žensku pop vokalnu izvedbu za pesmu *Hometown Glory*. U aprilu njena pesma *My Same* ušla je na nemačku top-listu nakon što ju je Lena Majer Landrut izvela na takmičenju *Unser Star für Oslo*, na kom je biran nemački predstavnik za Pesmu Evrovizije 2010.

#### Album 21

Adel 2011.
Svoj drugi studijski album, *21*, Adel je izdala 24. januara 2011. u Ujedinjenom Kraljevstvu i 22. februara u SAD. Pesme na albumu opisane su kao klasični i savremeni zvuci kantri muzike. Na promene u zvuku, za razliku od njenog prvog albuma, uticao je vozač autobusa koji je puštao samo kantri muziku kada je bila na turneji po američkom jugu. Za *Spin magazin* je izjavila da joj je bilo je zaista uzbudljivo da radi sa takvom vrstom muzike, jer nije odrasla uz nju. Naslov albuma predstavlja njene godine u kojima je pisala pesme. Album *21* postao je broj 1 u 18 zemalja, uključujući Sjedinjene Države. Od juna 2011, Adele je prodala 2,5 miliona primeraka i 992.000 digitalnih kopija albuma *21* u Sjedinjenim Državama, što je najprodavaniji album u obe kategorije u prvoj polovini 2011. godine. Prvi singl, *Rolling in the Deep* dostigao je broj 1 u 8 zemalja, uključujući i listu Bilbord hot 100. Dana 21. avgusta 2011, pesma je prodana u 4,825 miliona digitalnih kopija u SAD, što je najviše prodanih digitalnih kopija jedne pesme ikada prodane u jednoj godini u SAD.

U Ujedinjenom Kraljevstvu, gde je album takođe dostigao prvo mesto, prodato je 208.000 primeraka u prvoj nedelji što je najprodavaniji album izdat u januaru u poslednjih pet godina. Sredinom februara 2011, nakon nastupa na Brit nagradama, njena pesma *Someone Like You* dostigla je broj jedan na top-listama u Ujedinjenom Kraljevstvu, dok je album takođe dostigao prvo mesto, koje je držao četiri uzastopne nedelje. Zvanična kompanija za top-liste objavila je da je Adel prvi živi umetnik čija su se dva singla, kao i njena dva albuma našla među prvih pet u jednoj nedelji istovremeno, a to, do tada, niko nije postigao osim Bitlsa 1964. godine. Takođe, prvi put da su dva albuma od jednog muzičara držala prva dva mesta na top-listama u Ujedinjenom Kraljevstvu, još od Korsa, folk-rok muzičke grupe iz Irske 1999. godine. Album je proveo 11 uzastopnih nedelja na prvom mestu, pre nego što ga je album *Wasting Light* grupe Fu Fajters skinuo sa broja jedan. Sledeće nedelje, album se vratio na prvo mesto, te tu poziciju držao još pet nedelja u nizu. U julu, njen singl *Someone Like You*, postavio je još jedan rekord, postavši prva pesma koja je prodata u više od milion primeraka u Ujedinjenom Kraljevstvu u ovoj deceniji. U septembru, album je prodat u preko 3 miliona primeraka, a Adel je postala prvi umetnik u muzičkoj istoriji Ujedinjenog Kraljevstva koji je uspeo da proda 3 miliona kopija albuma u jednoj kalendarskoj godini. *Someone Like You* je postao njen drugi uzastopni broj jedan singl na listi *Hot 100*, što je Adel učinilo da postane jedina britanska pevačica sa dva uzastopna broj jedan singla sa istog albuma. Takođe, pesma je ušla u istoriju sa najvećim skokom na broj 1 u 53-godišnjoj istoriji grafikona. Pesma je postala prva balada na vrhu Bilbord hot 100 liste čija se kompozicija sastojala samo od glasa i klavira.

Kako bi promovisala novi album, Adel je krenula na turneju nazvanu *Adele Live*, koja je bila rasprodata u Severnoj Americi. Njena publika na koncertu u maju 2011. u Bikon teatru u Njujorku je opisana kao mešavina različitih osećanja, jer su na izlazima neki plakali, dok su drugi zviždali.

U avgustovskom izdanju magazina *Q* Adel je otkrila da već radi na novom albumu i da je napisala sedam pesama za isti. Obećala je da će album biti mnogo intimniji i ogoljeniji nego prva dva. Rečima da album neće biti velike produkcije, dodala je da želi da to bude album koji će biti privrženiji akustičnim i klavirskim zvucima. Izjavila je da sve što napiše, kao i sve što izađe iz nje, želi da evidentira. Izjavu da će snimanje trećeg albuma trajati mnogo duže, objasnila je rečima kako želi da to uradi na svoj način.

U oktobru 2011, Adel je bila primorana da otkaže dva koncerta zbog problema sa glasnim žicama. Objavila je izjavu rekavši da je potrebno duže vreme, kako bi se izbeglo trajno oštećenje njenog glasa. Dana 28. oktobra, Adel je izjavila da prolazi kroz niz operacije kako bi ublažila trenutne probleme sa grlom, dodajući kako nema apsolutno drugog izbora, nego da se oporavi pravilno i potpuno, ili će oštetiti svoj glas zauvek. U prvoj nedelji novembra, otišla je na lasersku mikrohirurgiju u SAD.

U novembru 2011, sa albumom  *21*, Adel je postala prvi umetnik koji je uspeo da proda više od milion primeraka na evropskoj prodavnici sajta Ajtjuns.

#### Album 25

Umetnička delatnost i uticaj
----------------------------

Adelin glas kategorisan je kao kontraalt. U početku, kritičari su pisali kako je njen glas razvijeniji i intrigantniji od njenih pesama, sa čime se Adel složila. Žanr njenog prvog albuma je soul, sa pesmama koje opisuju tešku tugu i odnos između dve osobe. Ovo je opisano kao treća britanska muzička invazija SAD. Međutim, Adele je na poređenja između nje i ostalih soul pevačica odgovorila da su one žene, a ne žanr. Do početka 2009, slušaoci i kritičari počeli su da opisuju Adel kao jedinstvenu. Časopis *AllMusic* je napisao da je Adel jednostavno suviše magična da bi je upoređivali sa bilo kim. Za svoj četvrti album, 4, Bijonse Nouls navela je Adel kao jedan od uzora.

Vanjske veze
------------

|  |  |
| --- | --- |
|  | U Wikimedijinoj ostavi ima još materijala vezanih za: **Adele (singer)** |

* Zvaničan sajt — Adel
* Adele na sajtu IMDb

| * p
* r
* u
Adele |
| --- |
| 
**Diskografija** • **Nagrade** |
| Studijski albumi | *19*  • *21*  • *25*  • *30* |
| Video albumi | *Live at the Royal Albert Hall* |
| EP-ovi | *iTunes Live from SoHo*  • *iTunes Festival: London 2011* |
| Singlovi | „Hometown Glory"  • „Chasing Pavements"  • „Cold Shoulder"  • „Make You Feel My Love"  • „Rolling in the Deep"  • „Someone Like You"  • „Set Fire to the Rain"  • „Rumour Has It"  • „Turning Tables" |
| Druge pesme | „My Same"  • „Many Shades of Black"  • „Turning Tables"  • „Rumour Has It" |
| Turneje | An Evening with Adele  • Adele Live |
| Povezani članci | *XL Recordings*  • *Columbia Records*  • *BRIT School* |